पाएं अपने शहर की ताज़ा ख़बरें और फ्री ई-पेपरडाउनलोड करें
कांग्रेस विधायक गजेंद्र सिंह शक्तावत के निधन के बाद खाली हुई वल्लभनगर सीट पर फिलहाल उपचुनाव टल गया है। चुनाव आयोग ने देश भर में कोरोना के बिगड़ते हालात को देखते हुए उपचुनाव टालने का फैसला किया है। आयोग ने वल्ल्भनगर सहित देश भर में आठ विधानसभा सीटों पर उपचुनाव स्थगित कर दिए हैं। आयोग अब बाद में उपचुनाव करवाने पर फैसला करेगा। इस सीट पर 20 जुलाई तक उपचुनाव करवाए जाने हैं।
डोटासरा ने लिखा- देर आए मगर दुरुस्त आए
उपचुनाव टालने के फैसले का कांग्रेस प्रदेशाध्यक्ष गोविंद सिंह डोटासरा ने स्वागत किया है। डोटासरा ने सोशल मीडिया पर लिखा कि देर आए मगर दुरुस्त आए, मौजूदा परिस्थितियों को देखते हुए कि देशभर के विभिन्न उपचुनावों के साथ राजस्थान के वल्लभनगर विधानसभा उपचुनाव को स्थगित करने का निर्णय स्वागत योग्य है।
चुनाव आयोग ने आज रिव्यू बैठक के बाद उपचुनाव टालने का फैसला किया। अब वल्लभनगर सीट पर उपचुनाव करवाने पर फैसला बाद में होगा। वल्लभनगर सीट से कांग्रेस विधायक गजेंद्र सिंह शक्तावत का 20 जनवरी को निधन हो गया था। प्रदेश में सुजानगढ, सहाड़ा और राजसमंद सीट पर भी दिवंगत विधायकों की जगह उपचुनाव हो चुके हैं। चुनाव आयोग ने तीन सीटों पर ही उपचुनाव की घोषणा की थी, उस वक्त वल्लभनगर के उपचुनाव की घोषणा नहीं की गई थी।
विधायक-सांसद के निधन पर 6 माह में चुनाव करवाने का प्रावधान
जनप्रतिनिधित्व अधिनियम 1951 के मुताबिक, किसी विधायक, सांसद के निधन के 6 माह के भीतर उस सीट पर चुनाव करवाना अनिवार्य है। अगर विधानसभा का कार्यकाल एक साल या ज्यादा बचा हो तभी उपचुनाव हो सकते हैं। इस एक्ट के प्रावधान के अलावा चुनाव आयोग असामान्य हालात होने पर इस अवधि को बढ़ा भी सकता है।
20 जुलाई तक उपचुनाव करवाए जाने हैं, आयोग बाद में करेगा फैसला
फिलहाल कोरोना के कारण उपचुनाव टाला गया है। चुनाव आयोग आगे कोरोना की हालत का रिव्यू करके फैसला करेगा। वल्लभनगर सीट पर 20 जुलाई तक उपचुनाव की प्रक्रिया पूरी करनी है। अभी ढाई माह से ज्यादा का वक्त बचा हुआ है। चुनाव आयोग कोरोना के मामले कम होने के बाद ही आगे चुनाव करवाने पर फैसला करेगा। कोरोना के बीच पांच राज्यों के चुनाव करवाने पर आयोग की खूब आलोचना हुई थी और मद्रास हाईकोर्ट ने तल्ख टिप्पणियां की थी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva bho_Deva hin_Deva hin_Deva hin_Deva zho_Hant eng_Latn